钦定古今图书集成/明伦汇编/家范典/第016卷 > 《上光宗疏》黄裳
## 钦定古今图书集成/明伦汇编/家范典/第016卷 > 《上光宗疏》黄裳

陛下之于寿皇，未尽孝敬之道，意者必有所疑也。臣
窃推致疑之因，陛下毋乃以焚廪浚井之事为忧乎？
夫焚廪浚井，在当时或有之，寿皇之子，惟陛下一人，
寿皇之心，托陛下甚重，爱陛下甚至，故忧陛下甚切，
违预之际，焫香祝天，为陛下祈祷爱子。如此，则焚廪
浚井之心，臣有以知其必无也，陛下何疑焉？又无乃
以肃宗之事为忧乎？肃宗即位灵武，非明皇意，故不
能无疑。寿皇当未倦勤，亲挈神器授之陛下，揖逊之
风，同符尧、舜，与明皇之事，不可同日而语明矣，陛下
何疑焉？又无乃以卫辄之事为忧乎？辄与蒯聩，父子
争国，寿皇老且病，乃颐神北宫，以保康宁，而以天下
事付之陛下，非有争心也，陛下何疑焉？又无乃以《孟
子》责善为疑乎？父子责善，本生于爱，为子者能知此
理，则何至于相夷寿皇？愿陛下为圣帝责善之心，出
于忠爱，非贼恩也，陛下何疑焉？此四者，或者之所以
为疑，臣以理推之，初无一之可疑者。自父子之间小
有猜疑，此心一萌，方寸遂乱。故天变则疑而不知畏，
民困则疑而不知恤，“疑宰执专权，则不礼大臣；疑台
谏生事，则不受忠谏；疑嗜欲无害，则近酒色；疑君子
有党，则庇小人。”事有不须疑者，莫不以为疑。乃若贵
为天子，不以孝闻，敌国闻之，将肆轻侮，此可疑也，而
陛下则不疑。小人将起为乱，此可疑也，而陛下则不
疑。中外官军，岂无他志，此可疑也，而陛下则不疑。事
之可疑者，反不以为疑。颠倒错乱，莫甚于此。祸乱之
萌，近在旦夕，宜及今幡然改过，整圣驾，谒两宫，以交
父子之欢，则四夷向风，天下慕义矣。